TCAP อวดตัวเลขกำไร Q1 โต19%
TCAP อวดตัวเลขกำไร Q1/60 โตเกือบ 19% รับแผนบริหารหนี้ ฟากหนี้สูญหนี้สงสัยจะสูญและขาดทุนจากการด้อยค่า-NPL ลดลง
19 เม.ย. 2560

บริษัท ทุนธนชาต จำกัด (มหาชน) หรือ TCAP รายงานผลการดำเนินงานประจำไตรมาส 1/2560  สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.60 พันล้านบาท หรือมีกำไรสุทธิ 1.38  บาทต่อหุ้น เพิ่มขึ้น 18.64% จากปีช่วงเดียวกันของปีก่อนมีกำไรสุทธิ 1.35 พันล้านบาท หรือมีกำไรสุทธิ 1.16 บาทต่อหุ้น

โดยไตรมาส 1 ปี 2560 บริษัทฯและบริษัทย่อยมีกําไรสุทธิตามงบการเงินรวมจํานวน 3,317 ล้านบาท เพิ่มขึ้นร้อยละ 17.83 เป็นผลมาจากรายได้ดอกเบี้ยสุทธิปรับตัวเพิ่มขึ้นร้อยละ 1.90 จากการบริหารต้นทุนเงินฝาก และมีส่วนต่างอัตราดอกเบี้ย (Interest Spread) เพิ่มขึ้นจากร้อยละ 2.70 มาอยู่ที่ร้อยละ 2.89
ขณะที่หนี้สูญหนี้สงสัยจะสูญและขาดทุนจากการด้อยค่าลดลงถึงร้อยละ 51.78 จากการบริหารคุณภาพหนี้อย่างมีประสิทธิภาพ นอกจากนี้ NPL Ratio ปรับตัวลดลงมาอยู่ที่ร้อยละ 2.32
ด้านค่าใช้จ่ายจากการดําเนินงานปรับตัวเพิ่มขึ้นร้อยละ 6.45 จากการปรับเพิ่มขึ้นของค่าตอบแทนพนักงาน ค่าใช้จ่ายอื่นจากการลงทุนในระบบเทคโนโลยีสารสนเทศ และการปรับโครงสร้างองค์กร
 